བསྟན་པའི་བདག་པོ་རྣམ་འདྲེན་ཤཱཀྱའི་ཏོག །རིགས་སྔགས་འཆང་ཆེན་ཨོ་རྒྱན་ཡབ་ཡུམ་དང་། ། དབྱེར་མེད་ཁྱབ་བདག་དཔལ་ལྡན་བླ་མ་ཡིས། །བྱང་ཆུབ་བར་དུ་དམ་པ་ཁྱོད་སྐྱོངས་ཤིག །ཀྱེ་ཀྱེ་གསོན་དང་སྙིང་གི་བུ་མཆོག་ཁྱེད། །ཐུན་མོང་སྔོན་འགྲོ་ནས་བཟུང་དངོས་གཞིའི་བར། །མདོ་སྔགས་ལམ་གྱི་གནད་ཀུན་ཐུགས་རྒྱུད་ལ། །ངེས་པ་ཇི་བཞིན་ཐུགས་ལ་ངེས་འཇགས་འཚལ། །ཁྱེད་ནི་རིས་མེད་བསྟན་པའི་མངའ་བདག་ཏུ། །རིན་ཆེན་གསེར་ཁྲིར་མངའ་གསོལ་མཛད་པ་དེ། །རྩ་གསུམ་སྲུང་མའི་བྱིན་མཐུས་དུས་བབ་པ། །བསྟན་འགྲོའི་རྒུད་གསོས་རྣམ་རྒྱལ་རྒྱལ་མཚན་ལགས། །བསྟན་པའི་སྙིང་པོ་བཤད་དང་སྒྲུབ་པ་སྟེ། །དགེ་འདུན་སྡེ་འཛུགས་མདོ་སྔགས་ཆོས་ཀྱི་སྡེེ། །ཐུགས་མཐུན་ཁྲིམས་གཙང་མིང་དོན་མཚུངས་པ་ཞིག །བྱུང་ན་ཐུབ་བསྟན་སྤེལ་བའི་བཤེས་གཉེན་ལགས། །གངས་ལྗོངས་འདི་ན་དམ་པ་ཇི་སྙེད་པས། །ཁྱིམ་ཆུང་གནས་ ནས་ཁྱིམ་ཆེན་གནས་སུ་བསྙེགས། །བྱིས་དང་སྡིག་གྲོགས་འདུ་འཛིའི་ཁུར་བོར་བས། །ཆོས་བརྒྱད་རོ་བཞིན་བསྐྱུར་བ་ངོ་མཚར་གནས། །དེ་ཕྱིར་དམ་པས་སྔོན་གྱི་དམ་བཅའ་བཞིན། །བསྟན་འགྲོའི་དོན་བཟང་དངོས་བརྒྱུད་དུ་མ་རུ། །མཛད་དེ་ཚེ་དང་སྒྲུབ་པ་སྙོམས་པ་འདི། །ཡབ་གཅིག་དམ་པ་གོང་མའི་མཛད་སྲོལ་ལགས། །དགོན་གནས་འཛིན་པའི་འདུ་འཛིའི་རྣམ་གཡེང་དེ༑ །སྒོམ་ཀྱི་གེགས་སུ་འགྱུར་ཉེན་ཆ་མེད་ཀྱང་། །བསྟན་འགྲོར་སྨན་པའི་ཐུགས་བསྐྱེད་ཡང་དག་ན། །གཞན་ཕན་འབྱུང་བ་སེམས་དཔའི་ཁྱད་ཆོས་ལགས། །དང་པོ་ཁྲི་འདོན་བྱེད་མགོ་བརྩམས་ནས་བཟུང་། །སྒོ་གསུམ་བྱེད་རྩོལ་གང་བྱས་བསྟན་འགྲོའི་དོན། །འབད་མེད་འབྱུང་བའི་ཐེག་ཆེན་སེམས་བསྐྱེད་དེ། །མ་དོར་དམ་བཅའི་རི་མོ་ཡང་ཡང་བྲིས། །སྐྱིད་སྡུག་ལེགས་ཉེས་གཏན་གྱི་རེ་ལྟོས་དེ། །བླ་མ་ལྷག་པའི་ལྷ་ལ་ལེགས་བཅོལ་ཏེ། །བཟང་ངན་འབྲེལ་ཚད་དོན་ལྡན་འགྱུར་བ་རུ། །སྨོན་ལམ་བཟང་པོས་རྒྱས་འདེབས་བྱེད་པ་གནད། །དུས་དང་གནས་སྐབས་སྤྱོད་ལམ་ཐམས་ཅད་དུ། །བླ་མའི་ཐུགས་དང་རང་སེམས་དབྱེར་མེད་པར། །བློ་བྲལ་ཀ་དག་གཉུག་མའི་ས་བཟུང་ནས། །ཡེ་ཤེས་རྒྱལ་པོའི་རང་ཚུགས་ཐུབ་པར་མཛོད། །སྙན་གྲགས་བཀུར་སྟི་རྙེད་བདེ་མ་ལུས་པ། །བདེན་མེད་འདུས་བྱས་སྒྱུ་མ་ཇི་བཞིན་དུ། །སྙིང་པོ་མེད་པའི་ཚུལ་ལ་ལེགས་གཟིགས་ནས། །བག་ཡོད་ཞི་དུལ་དམན་པའི་ས་བཟུང་འཚལ། །བློ་བརྟན་འགྱུར་མེད་ངང་རིང་ཆོག་ཤེས་ལྡན། །ངོ་ཚ་ཁྲེལ་འཛེམ་ཕྲག་དོག་གཡོ་རྒྱུ་བྲལ། །ཀུན་མཐུན་གཤིས་བཟང་གཏོང་ཕོད་ལྡན་པ་སོགས། །ཡ་རབས་དམ་པའི་མཛད་བཟང་སྐྱོང་བར་མཛོད། །གོང་མའི་གདན་སར་བཤད་སྒྲུབ་སྤེལ་ཆེད་དུ། །དགེ་འདུན་འདུ་བའི་ཐབས་སུ་ལེགས་བརྩོན་ཞིང་། །ཐུགས་མཐུན་ཁྲིམས་གཙང་དམ་བཅའ་བྱེད་བཅུག་སྟེ། ། བསྟན་པ་ཡང་དག་སྐྱོང་བའི་ཐབས་བརྩོན་འཚལ། །བསྟན་ལ་ཞབས་ཏོག་སྒྲུབ་པ་གཞིར་བྱས་ཏེ། །དབེན་རིར་རིམ་གཉིས་སྒྲུབ་པའི་རྒྱལ་མཚན་ཚུགས། ། ཇི་སྲིད་རྟོག་པ་ཀློང་དུ་མ་གྱུར་པར། །སྒོམ་པའི་དམ་བཅའ་བརྟན་པོ་འཆུག་མེད་མཛོད། །དམ་པ་གང་ཁྱེད་ནམ་ཡང་མི་བརྗེད་པར། །མཆོག་གསུམ་ལྷ་ལ་འཕྲིན་ལས་རྩེ་གཅིག་བཅོལ། །མདོ་སྔགས་བསྟན་པ་འཛིན་སྐྱོང་སྤེལ་བ་ལ། །གེགས་མེད་ཐུགས་བཞེད་ཡོངས་འགྲུབ་སྨོན་ལམ་བགྱི། །འདི་འང་གཟིམ་ཆུང་རིག་འཛིན་དགའ་ཚལ་ནས། །དུས་མཐའི་གཏེར་མིང་ནམ་སྤྲུལ་རྒན་བུ་དང་། །སྔགས་སྐྱེས་ཏཱ་རེ་ཟུང་གིས་བྲིས་པ་འདིས། །གང་ཉིད་འཕྲལ་ཡུན་དགེ་བའི་རྒྱུར་གྱུར་ཅིག ། ༈ འཁོར་འདས་ཀུན་ཁྱབ་དོན་དམ་གཤིས། །རང་བྱུང་ཡེ་ཤེས་བླ་མ་ཡིས། །རྩོལ་མེད་འོད་གསལ་འགྲོ་ཀུན་གྱི༑ །སྒྲིབ་གཉིས་མུན་པ་སངས་པར་མཛོད། །ཀྱེ་ཧོ་དལ་འབྱོར་རིན་ཆེན་འདི། །མི་རྟག་གློག་འདྲ་མྱུར་དུ་འཇིག །ལས་འབྲས་བསླུ་མེད་རྗེས་འབྲངས་ནས། །འཁོར་བའི་རྒྱ་མཚོར་ཆུད་ཏ་རེ། །ད་རེས་དམ་པའི་ཆོས་དང་མཇལ། ། མྱུར་ལམ་སྙིང་པོའི་གདམས་པ་ཐོབ། །རྩེ་གཅིག་ཉམས་སུ་མ་བླངས་ན། ། དེ་བས་བསླུས་པ་གཞན་ཅི་ཞིག །ངན་སོང་འཁོར་བའི་སྡུག་བསྔལ་ཀུན། ། རང་སེམས་འཁྲུལ་བའི་དབང་གིས་བྱུང་། །བདག་འཛིན་འཆིང་བའི་མདུད་རྒྱ་ལྷོད། །འཁྲུལ་བའི་རང་མཚང་རྗེན་པར་ཕུད། །གློག་འདྲའི་ཚེ་འདིའི་སོ་ཚིས་ཀུན། །སྲིད་བདེའི་རྒྱུ་བྱེད་སྨོས་ཅི་དགོས། །འཁྲུལ་སེམས་བདག་འཛིན་གསོས་འདེབས་པའི། །ཀློག་དང་བཟླས་མཆོད་ཀུན་ཀྱང་ཞོག །གནས་ལུགས་སྟོང་དང་བདག་མེད་དོན། །བདེན་གཉིས་དབྱེར་མེད་ཆོས་ཉིད་ལ། ། རང་ངོ་ཤེས་པའི་རྣལ་འབྱོར་བས། །རྩེ་གཅིག་ནན་ཏན་སྒོམ་པ་གནད། །ཐ་མལ་ད་ལྟའི་ཤེས་པ་ལ། །བཅའ་བཅོས་སྤྲོ་བསྡུ་མ་བྱེད་པར། །ལུས་གནད་རྩོལ་བ་ལྷོད་པོའི་ངང་། །སང་ངེ་ས་ལེ་ཧད་དེ་བའི། །ངང་དུ་བྱ་ལམ་རྗེས་མེད་པར། །སྔོན་བསུ་རྗེས་དཔྱོད་དགག་སྒྲུབ་བོར། །གནས་དང་མི་གནས་ཆེད་འཛིན་གྱིས། །འཇུར་མདུད་མེད་པར་རང་ས་ཟུངས། །ཅི་ཙམ་བཞག་ཀྱང་ལྷོད་དེ་བ། །ཇི་ལྟར་བྱས་ཀྱང་ས་ལེ་བ། །ཅི་ལ་བལྟས་ཀྱང་ཧ་རེ་བ། ། མཁའ་མཉམ་བདེ་བ་ཆེན་པོའི་ཀློང་། །དམིིགས་གཏད་མཚན་མའི་རྟོག་པ་ཀུན། །མཉམ་པ་ཉིད་ཀྱི་དབྱིངས་སུ་ཞི། །འགྱུ་བའི་རླུང་དང་ཐེ་ཚོམ་གྱི། ། དྲྭ་བ་ཀུན་བྲལ་གཡོ་བ་མེད། །སྤྲོས་བྲལ་ནམ་མཁའ་ལྟ་བུ་ལ། །གོམས་ཤིང་བརྟན་པར་མ་གྱུར་བར། །ལྟ་བ་གོ་ཡུལ་ཙམ་བཞག་ནས། །འལ་འོལ་ཤར་ཡང་མི་ཕན་པས། །བྱ་བ་ཀུན་སྤངས་སྒོམ་པ་གལ། །འཁྲུལ་བའི་རླུང་དང་ཡེ་ཤེས་གདིང། །གང་གོམ་སྲང་མདའ་བཞིན་དུ་འོང་། །མ་བཅོས་རང་སར་འཇོག་པ་ཡི། །གནད་འདི་མ་དོར་མ་བརྗེད་པར། །རང་བབ་ལྷོད་ཀྱིས་འཇོག་པ་ན། །ངོ་བོ་ངོས་བཟུང་བྲལ་བ་ཡི། །འོད་གསལ་གཉུག་མའི་ཡེ་ཤེས་འདི། ། བཙལ་བས་མི་རྙེད་འཇོག་པ་གནད། །དེ་ལྟར་བསྒོམས་པའི་འབྲས་བུ་ལ། ། ཞི་ལྷག་འབྲེལ་བའི་ཚུལ་མཐོང་སྟེ། །འཁྲུལ་བའི་མུན་པ་དབྱིངས་སུ་འགགས། ། དད་དང་སྙིང་རྗེ་རྩོལ་མེད་སྐྱེ། །སྒོམ་བྱུང་ཤེས་རབ་ཀློང་ནས་རྡོལ། །ཉམས་སུ་ལོངས་ཤིག་སྐལ་བཟང་རྣམས། །མཆོག་གི་མཆོག་གྱུར་ཐེག་པ་ཆེ། །ཆེན་པོའི་ཆེ་བ་ཨ་ཏིའི་ལམ། །བླ་མའི་མན་ངག་ལ་བརྟེན་ནས། །སྡུག་བསྲན་སྙིང་རུས་མ་ཆུང་བར། །བརྩོན་པ་ཆེར་སྐྱེད་སྙིང་གི་གཏམ། །དེ་སྐད་ཚིག་གི་རི་མོ་འདིར། །ལེགས་པའི་སྡེབ་སྦྱོར་མ་མཆིས་ཀྱང་། །མཚུངས་བྲལ་བླ་མའི་ཞལ་རྒྱུན་ཡིན། །ལྷག་བསམ་དག་པའི་བསླབ་བྱ་ཡིན། །ལས་སྨོན་དད་དམ་ལྡན་པ་ཡི། །བུ་མཆོག་ཤེས་རབ་རལ་གྲི་དང་། །སྙིང་གི་དུམ་བུ་ཆོས་དབྱིངས་དང་། །ལྷུན་གྲུབ་ཟུང་དང་ཌཱཀྐི་མཆོག །ཞི་མཛད་དབང་མོ་རྣམས་ཀྱི་ངོར། །སྙན་ལུང་ཐེག་ཆེན་ཆོས་གླིང་ནས། །གཟིམ་ཚུང་རིག་འཛིན་དགའ་ཚལ་དུ། །འཇིགས་མེད་ཏཱ་རེ་ཐབས་ཤེས་ཟུང་། །དགོངས་ཀློང་དབྱེར་མེད་ངང་ནས་བྲིས། ། ༈